CWC बैठक में सरदार पटेल के 'अपमान' पर BJP ने कांग्रेस पर साधा निशाना, सोनिया गांधी और राहुल से मांगा जवाब
संबित पात्रा जिस रिपोर्ट का हवाला दे रहे थे उसमें कहा गया है कि 2 दिन पहले हुई कांग्रेस वर्किंग कमेटी (CWC) की बैठक में CWC सदस्य और वरिष्ठ कांग्रेस नेता तारिक कारा ने कहा था कि जवाहर लाल नेहरू की वजह से ही कश्मीर भारत का हिस्सा बन सका है, रिपोर्ट में यह भी कहा गया है कि तारिक कारा ने सरदार पटेल के महत्व को कम करके बताया है।
नई दिल्ली. भारतीय जनता पार्टी ने उस रिपोर्ट के बाद कांग्रेस पार्टी पर निशाना साधा है जिसमें कहा गया है कि हाल में हुई कांग्रेस वर्किंग कमेटी (CWC) की बैठक में एक कांग्रेस नेता ने सरदार पटेल को लेकर आपत्तिजनक बात कही थी। भाजपा प्रवक्ता संबित पात्रा ने अखबारों में छपी रिपोर्ट का हवाला देते हुए पूछा कि जब CWC की बैठक में सरदार पटेल पर आपत्तिजनक बात कही जा रही थी तब क्या बैठक में उपस्थित पार्टी की अंतरिम अध्यक्षा सोनिया गांधी और पार्टी नेता राहुल गांधी ने इसपर आपत्ति जताई थी?संबित पात्रा ने कहा कि गांधी परिवार की चाटुकारिता के लिए कांग्रेस नेता ने CWC की बैठक में सरदार पटेल को लेकर आपत्तिजनक बात कही है। रिपोर्ट का हवाला देते हुए संबित पात्रा ने बताया कि CWC की बैठक में कांग्रेस नेता तारिक हमीद कारा ने कहा, "जवाहर लाल नेहरू ही वह व्यक्ति हैं जिन्होंने जम्मू-कश्मीर को भारत में शामिल किया जबकि सरदार पटेल वह व्यक्ति हैं जिनकी भरसक कोशिश रही कि किस प्रकार जम्मू-कश्मीर को हिंदुस्तान से अलग रखा जाए, तारिख हमीद कारा ने यह भी कहा कि इस पूरे प्रयोजन में सरदार पटेल जिन्ना के साथ मिले हुए थे और जिन्ना के साथ मिलकर कश्मीर को हिंदुस्तान से अलग रखने की चेष्टा कर रहे थे वहीं केवल पंडित जवाहर लाल नेहरू के कारण ही जम्मू-कश्मीर हिंदुस्तान का हिस्सा है।"संबित पात्रा ने कांग्रेस पार्टी से सवाल पूछा कि, "जब सरदार पटेल पर CWC की बैठक में इस तरह का निशाना साधा जा रहा था तब क्या सोनिया गांधी और राहुल गांधी ने इसपर आपत्ति जताई? सरदार पटेल की हिंदुस्तान को एक रखने में महत्वपूर्ण भूमिका रही है और वो हम सबके आदर्श हैं, जब उनको एक खलनायक के रूप में  CWC की बैठक में प्रस्तुत किया जा रहा था तो क्या यह प्रश्न उनकी (कांग्रेस पार्टी) तरफ से उठा कि क्या कारा साहब को नहीं कहना चाहिए पटेल जी के लिए?"संबित पात्रा जिस रिपोर्ट का हवाला दे रहे थे उसमें कहा गया है कि 2 दिन पहले हुई कांग्रेस वर्किंग कमेटी (CWC) की बैठक में CWC सदस्य और वरिष्ठ कांग्रेस नेता तारिक कारा ने कहा था कि जवाहर लाल नेहरू की वजह से ही कश्मीर भारत का हिस्सा बन सका है, रिपोर्ट में यह भी कहा गया है कि तारिक कारा ने सरदार पटेल के महत्व को कम करके बताया है।